মহিলাদের র‌্যাঙ্কিংয়ের তালিকা থেকে তাঁকে সরিয়ে দেওয়ায় টেনিস দুনিয়ার ধারণা, ফের ধাক্কা খেলেন মারিয়া শারাপোভা। ১৫ মাসের নির্বাসন কাটিয়ে আগামী বছর ২৬ এপ্রিল তিনি মুক্ত হবেন এবং কোর্টে ফেরার যোগ্যতা অর্জন করবেন।
কিন্তু রাশিয়ার টেনিস সংস্থার ভাইস প্রেসিডেন্ট অ্যালেক্সেই সেলিভানেকো জানালেন, র‌্যাঙ্কিং থেকে শারাপোভাকে সরিয়ে দেওয়া আসলে কোনও ধাক্কা নয়। তিনি বলেছেন, ‘‘বিষয়টা আসলে টেকনিক্যাল। শারাপোভাকে আগামী বছর তিনটে ডব্লিউটিএ টুর্নামেন্টে খেলতে হবে। তারপরই ও চলে আসবে র‌্যাঙ্কিংয়ের তালিকায়।’’ ভাইস প্রেসিডেন্ট আরও বলেছেন, ‘‘নির্বাসিত বলে শারাপোভা কোনও টুর্নামেন্টেই নামতে পারেননি। তারই ফল র‌্যাঙ্কিংয়ের তালিকায় ওর না থাকা।’’
সেলিভানেকোর আশা, আগামী বছর ২৬ এপ্রিলের পর আবার তিনটে ডব্লিউটিএ টুর্নামেন্ট খেললেই শারাপোভার নাম মহিলাদের আন্তর্জাতিক র‌্যাঙ্কিং তালিকায় চলে আসবে। তিনি বলেছেন, ‘‘আমি নিশ্চিত, তিনটে টুর্নামেন্ট খেলার পরে গ্র্যান্ড স্ল্যামের আয়োজকরা শারাপোভাকে ওয়াইল্ড কার্ডও দেবেন।’’